Morten Homann (SF), 2004-02-04:
Når jeg taler om, at almindelige lønmodtagere bliver udsat for bøder, så var det ikke bare i forbindelse med eksemplet omkring skat, så var det også i forbindelse med nogle af alle de andre eksempler, bl.a. omkring det at melde flytning, som har været nævnt i debatten.
Men også når det drejer sig om skat, er der en meget streng ordenshåndhævelse over for borgerne.
Det synes jeg ikke man lever op til når det drejer sig om transfer pricing.
Der synes jeg, man helt berettiget kan stille nogle andre krav til kvaliteten af dokumentationen, og jeg synes også, man kan stille nogle andre krav til, hvordan bevisbyrden ligger i forhold til dokumentationen.
Jeg ved godt, at regeringen ikke vil ind på den slags overvejelser.
Det vil fru Else Theill Sørensen heller ikke.
Men jeg synes, man kan stille nogle andre krav til store, multinationale koncerner, som har horder af revisorer og skatteadvokater til at hjælpe sig, og hvor det jo er praktisk talt umuligt for skattemyndighederne at belyse skattesagen på samme måde, som de kan, når det er en almindelig skatteyder, det drejer sig om.
Jeg synes, det er ganske rimeligt også at stille skrappere krav, end man gør i dag, til de multinationale selskaber.
Det er jo lidt tankevækkende med netop den sammenligning, vi var inde på her til sidst, med almindelige menneskers skatteforhold.
Det skal siges til skatteministerens ros, at for langt flertallet af danskerne er beregningen af skatten ret præcis.
Der kommer man ret præcist til at betale det, man skal.
Og hvis man træder ved siden af, så falder der også bøder.
Så på den front fungerer tingene nogenlunde, som de skal.
Så ser det noget anderledes ud.
Der er mere frit spil.
Og ikke alene er der mere frit spil på lovgivningssiden, der er også klart flere ressourcer til at udnytte de huller, som en mangelfuld lovgivning og en ofte også mangelfuld kontrolindsats efterlader.
Der er ikke nogen tvivl om, at beskatning af de multinationale selskaber - eller mangel på samme - efterlader et stort hul hvert år i de offentlige indtægter.
Der er simpelt hen indkomster, der bliver genereret her i landet, som via en ulovlig udnyttelse af transfer pricing-reglerne bliver ført ud af landet uden at blive beskattet.
Vi kan diskutere omfanget af problemet, men jeg har ikke hørt nogen, heller ikke regeringspartierne
i deres mest jubeloptimistiske, tossegode øjeblikke anfægte, at det finder sted.
Det er hvert år sandsynligvis et større milliardbeløb, samfundet går glip af.
Jeg er da glad for, at vi er nået dertil, at der er en fælles erkendelse af, at det her er et problem, og at regeringen har taget konsekvensen af forespørgselsdebatten forrige år og har fremlagt en redegørelse for, hvad man vil gøre ved det.
Problemet er, at der bag de mange fine ord altså er en handling, som går i den modsatte retning. Der er blevet skåret ned på bemandingen i Told og Skat.
Man kan håbe, at man kan rette op på det ved oprettelsen af ligningscentrene.
Det ser vi frem til med stor forventning.
Samtidig halter selve lovgrundlaget bagefter en lang række af de andre lande, som vi plejer at sammenligne os med.
Man kunne endda frygte, at Danmark er ved at udvikle sig til en form for skattely for selskaber, som vil benytte de her ufine metoder.
Det er selvfølgelig klart.
Når de vurderer, hvor de skal lægge deres aktiviteter, jamen så vurderer de, hvor risikoen for at blive opdaget er størst, og der er det klart, at jo ringere lovgrundlag og jo ringere kontrolindsats et land har, jo større chance har man for at få lokket nogle af de her selskaber, som ikke er fine i kanten, til sig.
I stedet for den her slappe og konsekvensløse linje burde man benytte sig af nogle af de redskaber, som er kendt i lande, hvis skattesystemer og skattestrukturer og samfund i øvrigt minder meget om vores, og lade sig inspirere af de forskellige modeller, der bl.a. er nævnt i forslaget til vedtagelse, og arbejde internationalt for at få nogle skrappere sanktioner mod de skattelylande og de selskaber, som misbruger transfer pricing-reglerne.
Jeg synes, der er fine skridt i, hvad skatteministeren har spillet ud med.
Derfor kan jeg kun opfordre alle til at stemme for det forslag til vedtagelse, som bl.a. SF har været med til at fremsætte.